Για φοροδιαφυγή σε βαθμό κακουργήματος και νομιμοποίηση εσόδων από εγκληματικές δραστηριότητες συνελήφθη το πρωί της Τρίτης στην Αθήνα, από αστυνομικούς του Τμήματος Φορολογικής Αστυνόμευσης και Ασφαλιστικής Προστασίας της Διεύθυνσης Οικονομικής Αστυνομίας, 61χρονος επιχειρηματίας, ιδιοκτήτης καταστημάτων καλλυντικών.

Οπως διαπιστώθηκε, κατά τα οικονομικά έτη 2003 έως 2012 υπέβαλε ανακριβή δήλωση φορολογίας εισοδήματος, αποκρύπτοντας καθαρά εισοδήματα με αναλογούντα φόρο που ανέρχεται σε 17.672.513,30 ευρώ.

Με τη δικογραφία που σχηματίστηκε σε βάρος του, ο συλληφθείς οδηγήθηκε στην Εισαγγελία Πρωτοδικών Αθηνών. Το όνομα του επιχειρηματία δεν αποκαλύφτηκε από την αστυνομία.